4.5.2023
MT
Il-Ġurnal Uffiċjali tal-Unjoni Ewropea
L 118/65
ANNESS IV
L-Anness IV (il-PARTI ATCO.MED) tar-Regolament (UE) 2015/340 huwa emendat kif ġej: 1. fil-punt ATCO.MED.A.005, il-punt (a) huwa sostitwit b’dan li ġej: “(a) il-ħruġ, il-validità, ir-rivalidazzjoni u t-tiġdid taċ-ċertifikat mediku meħtieġ għall-eżerċitar tal-privileġġi ta’ liċenzja ta’ kontrollur tat-traffiku tal-ajru jew ta’ liċenzja ta’ student kontrollur tat-traffiku tal-ajru; u”; 2. fil-punt ATCO.MED.A.020, il-punt (b) huwa sostitwit b’dan li ġej: “(b) Barra mir-rekwiżiti stabbiliti fil-punt (a), id-detenturi ta’ ċertifikat mediku tal-klassi 3 għandhom, mingħajr dewmien żejjed u qabel jeżerċitaw il-privileġġi tal-liċenzja tagħhom, ifittxu parir ajrumediku meta: (1) tkun saritilhom operazzjoni kirurġika jew proċedura invażiva; (2) ikunu bdew jieħdu kwalunkwe medikazzjoni b’mod regolari; (3) ikunu sofrew minn xi korriment personali sinifikanti li jwassal għall-inabbiltà li jeżerċitaw il-privileġġi talliċenzja; (4) ikunu sofrew minn kwalunkwe mard sinifikanti li jinvolvi kwalunkwe inabbiltà li jiġu eżerċitati l-privileġġi tal-liċenzja; (5) ikunu konxji li huma tqal; (6) ikunu ġew rikoverati fi sptar jew fi klinika; (7) jeħtieġu lentijiet ta’ korrezzjoni tal-vista għall-ewwel darba.
F’dawn il-każijiet l-AeMC jew l-AME għandhom jivvalutaw l-idoneità medika tad-detentur tal-liċenzja jew l-istudent kontrollur tat-traffiku tal-ajru, u jiddeċiedu jekk humiex idonei biex ikomplu jeżerċitaw il-privileġġi tagħhom.”; 3. fil-punt ATCO.MED.A.030, il-punt (a) huwa sostitwit b’dan li ġej: “(a) L-applikanti għal, u d-detenturi ta’, liċenzja ta’ kontrollur tat-traffiku tal-ajru, jew liċenzja ta’ student kontrollur tat-traffiku tal-ajru, għandu jkollhom ċertifikat mediku tal-klassi 3, ħlief meta l-privileġġi jiġu eżerċitati f’ambjent ta’ apparat ta’ taħriġ sintetiku.”.